-----------------------------------------------------------------------
  10. การควบคุมภายใน

  -----------------------------------------------------------------------

  บริษัทได้จัดให้มีคณะกรรมการตรวจสอบ โดยมติคณะกรรมการบริษัท จำนวน 4 ท่าน
  มีคุณสมบัติและหน้าที่รับผิดชอบตามข้อกำหนดของตลาดหลักทรัพย์ฯ
  และมีแผนกตรวจสอบภายในของบริษัททำหน้าที่ตรวจสอบระบบการปฏิบัติงาน
  ตามมาตรฐานการปฏิบัติงาน และระบบการควบคุมภายในของบริษัท
  โดยรายงานโดยตรงต่อกรรมการผู้จัดการและคณะกรรมการตรวจสอบ
  ในระหว่างปีคณะกรรมการตรวจสอบ, ผู้บริหารระดับสูงของบริษัท
  และแผนกตรวจสอบภายในได้มีการประชุมร่วมกันหลายครั้ง
  นอกจากนั้นยังร่วมประชุมกับผู้สอบบัญชีภายนอกของบริษัทด้วย

  ในการประชุมร่วมกับผู้บริหารระดับสูงนั้น ผู้บริหารระดับสูงได้รายงานผลการปฏิบัติงาน
  ผลการดำเนินงานรวมทั้งแนวโน้มของบริษัทให้คณะกรรมการตรวจสอบรับทราบ
  และคณะกรรมการตรวจสอบได้มีการซักถามในประเด็นสำคัญ ๆ
  ที่เกี่ยวข้องกับการควบคุมภายในด้านต่าง ๆ รวมถึงอุปสรรคต่าง ๆ ที่เกิดขึ้น
  ตลอดจนแนวทางแก้ไขปัญหา เพื่อสอบทานการควบคุมภายในที่เหมาะสม
  ตลอดจนสอบทานการบริหารความเสี่ยงทางธุรกิจและความเสี่ยงทางการเงิน

  ส่วนผู้สอบบัญชีของบริษัท ได้ศึกษาและประเมินประสิทธิภาพ การควบคุมภายในด้านบัญชีของบริษัท
  ตามที่เห็นว่าจำเป็น
  เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม
  โดยให้ความเห็นว่า ไม่พบข้อบกพร่องที่เป็นสาระสำคัญของระบบการควบคุมภายในด้านบัญชี
  ที่จะมีผลกระทบอย่างเป็นสาระสำคัญ ต่อการแสดงความเห็นต่องบการเงิน
  และไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้
  (โปรดดูหนังสือรายงานระบบการควบคุมภายในด้านบัญชีของผู้สอบบัญชี)

  โดยรวมแล้วระบบการควบคุมภายในของบริษัทมีความเพียงพอครอบคลุมในเรื่องสำคัญ ๆ
  ซึ่งกรรมการ ผู้บริหาร และพนักงานตระหนัก และให้ความสำคัญกับกระบวนการกำกับดูแลที่ดี
  (Good Corporate Governance) โดยยึดถือแนวทางการควบคุมภายในที่ดี และถูกต้อง
  เป็นแนวทางการทำงานอย่างต่อเนื่อง

สำนักงานสุทธิธรรมและเพื่อน

SUTTITHAM AND ASSOCIATE

28 ซอยสุขุมวิท 61 ถนนสุขุมวิท แขวงคลองตันเหนือ เขตวัฒนา กรุงเทพฯ 10110

โทร 714-1838-9, 381-9746, FAX 381-9746

28 SOI SUKHUMVIT 61 SUKHUMVIT RD. KLONGTONNOEN VADHANA BANGKOK 10110

TEL. 714-1838-9, 381-9746, FAX 381-9746

วันที่ 9 กุมภาพันธ์ 2544

เรื่อง รายงานระบบการควบคุมภายในด้านบัญชี

เรียน คณะกรรมการบริษัท บางกอกสหประกันภัย จำกัด (มหาชน)

ตามที่สำนักงานฯ ได้ตรวจสอบงบการเงินของ บริษัท บางกอกสหประกันภัย จำกัด (มหาชน)
สำหรับปี สิ้นสุดวันที่ 31 ธันวาคม 2543 และได้เสนอรายงานการตรวจสอบ ลงวันที่ 26 มกราคม
2544 ไปแล้วนั้น สำนักงานฯ ขอเรียนว่าในการตรวจสอบงบการเงินดังกล่าว
ตามมาตรฐานการสอบบัญชีที่รับรองทั่วไป เพื่อแสดงความเห็นว่า
งบการเงินนี้แสดงฐานะการเงินและผลการดำเนินงานโดยถูกต้องตามที่ควร
และได้ทำขึ้นตามหลักการบัญชีที่รับรองทั่วไป
ซึ่งได้ถือปฏิบัติโดยสม่ำเสมอเช่นเดียวกับปีก่อนหรือไม่เพียงใดนั้น สำนักงานฯ
ได้ศึกษาและประเมินประสิทธิภาพ การควบคุมภายในด้านบัญชีของบริษัทฯ ตามที่เห็นจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมในด้านบัญชี
ที่จะมีผลกระทบอย่างเป็นสาระสำคัญ ต่อการแสดงความเห็นต่องบการเงิน ณ วันที่ 31 ธันวาคม
2543 ของสำนักงานฯ นั้น สำนักงานฯ ขอเรียนว่าการตรวจสอบบัญชี สำนักงานฯ
มิได้ตรวจสอบทุกรายการ หากแต่ใช้วิธีการทดสอบเท่านั้น นอกจากนั้น การศึกษา
และการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังกล่าวไว้ข้างต้น
ดังนั้น จึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้

สำนักงานฯ ขอขอบคุณที่เจ้าหน้าที่ของบริษัทฯได้ให้ความร่วมมือในการตรวจสอบบัญชีของสำนักงานฯ
เป็นอย่างดี ในขณะเดียวกันใคร่เรียนให้ทราบว่า
ข้อความในหนังสือแสดงความเห็นเกี่ยวกับระบบการควบคุมภายในตามที่เสนอมานี้
ให้เปิดเผยต่อสาธารณชนได้

ขอแสดงความนับถือ

...........................................

(นายสุพัฒน์ จิวะพงศ์)

ผู้สอบบัญชีรับอนุญาต เลขที่ 30